Správa o postupe pri realizácii štátnych záruk prostredníctvom Fondu národného majetku SR z príjmov z privatizácie
Úvod

	Vláda SR svojím uznesením č.985/1999 k návrhu zákona o štátnom rozpočte na rok 2000 v bode C.21. uložila ministerke pre správu a privatizáciu národného majetku vypracovať postup na uvoľňovanie, použitie, evidovanie a zúčtovanie finančných prostriedkov získaných z privatizácie v roku 2000, uznesením vlády SR č.805/2000 k návrhu zákona o štátnom rozpočte na rok 2001 v bode C.25. bola jej opätovne uložená táto úloha na podmienky v roku 2001 a podmieniť uvoľňovanie prostriedkov na oddlženie realizáciou transformačných krokov v príslušných odvetviach. Pre rok 2002 uznesením vlády SR č.790/2001 k návrhu zákona o štátnom rozpočte na rok 2002 v bode B.4 vláda súhlasila s vyčlenením časti zdrojov z privatizácie na splatenie štátneho dlhu v roku 2002 v sume do 102 mld. Sk a na splatenie záväzkov v roku 2002 vyplývajúcich z prevzatých štátnych záruk vo výške 3 mld. Sk. Uznesením vlády SR č.446/2002 v bode A.3. bolo odsúhlasené použitie majetku FNM SR v zmysle § 28 ods.3 písm. b), bodu 5 zákona č.92/1991 Zb. o podmienkach prevodu majetku štátu na iné osoby v znení neskorších predpisov vo výške 5,1 mld. Sk v prospech MF SR na úhradu štátnych záruk za bankové úvery v roku 2002.
	Predkladaný materiál je iniciatívny a navrhuje potrebu jednoznačného vymedzenia charakteru prostriedkov použitých z „memorandovej položky“ na realizáciu štátnych záruk prostredníctvom FNM SR v rokoch 2000-2002, aby tieto boli považované za nenávratné.

1. Realizácia úverov so štátnymi zárukami v roku 2000 z memorandovej položky
	
	V roku 2000 boli realizované úvery so štátnou zárukou vo výške 9 917,17 mil. Sk (tabuľka č.1) za spoločnosti, ktoré sú v konkurze  (ZTS TEES, a.s., Martin, ZŤS Dubnica nad Váhom, a.s., Calex Zlaté Moravce, a.s., PT Žilina, a.s.), resp. spoločnosti so zlou finančnou situáciou (Vodohospodárska výstavba, š.p., Bratislava, Železnice SR, Solivary Prešov, a.s.).
	Nadväzne na predložený materiál Ministerstva pre správu a privatizáciu národného majetku SR sa vykonávala realizácia štátnych záruk formou Dohody o pristúpení k dlhu na každú platbu zvlášť a obsahovala osobitný článok (článok II.) odkazujúci na príslušné uznesenie Národnej rady Slovenskej republiky k návrhu na použitie majetku fondu podľa § 28 ods.3 písm. b), bodu 5 zákona č.92/1991 Zb.. Dohody o pristúpení k dlhu boli uzatvárané medzi Ministerstvom financií SR a Fondom národného majetku SR v zmysle § 534 Občianskeho zákonníka, ktorý upravuje možnosť pristúpenia tretej osoby k záväzku. Pred realizáciou splátky boli predkladané Dohody o pristúpení k dlhu na schválenie Výkonnému výboru FNM SR.
	V predmetnom materiáli Ministerstva pre správu a privatizáciu národného majetku SR nadväzujúc na uznesenie vlády SR č.985/1999 sa uvádza, že finančné prostriedky použité z privatizácie na realizáciu štátnych záruk za bankové úvery budú mať charakter návratných finančných výpomocí a splátky z nich sa budú vracať Fondu národného majetku SR nadväzne na termíny splácania. Tento princíp vychádzal z toho, že realizované štátne záruky za dlžníkov z finančných prostriedkov štátneho rozpočtu majú v zmysle zákona č.303/1995 Z. z. o rozpočtových pravidlách v znení neskorších predpisov charakter návratných finančných výpomocí. Súčasne sa však v materiáli uvádza, že príjmy a výdavky, ktoré budú získané z privatizácie a následne použité na účely podľa bodu C.22 uznesenia vlády SR č.985/1999, nebudú mať žiadnu väzbu alebo súvislosť s výdavkami štátneho rozpočtu, pretože nepôjde o bilančnú položku štátneho rozpočtu ale o novovytvorenú memorandovú položku, na ktorej sa budú príjmy a výdavky Fondu národného majetku iba evidovať. Nakoľko uvedené platby neboli realizované zo štátneho rozpočtu, nebolo na ne možné aplikovať § 6 ods. 5 a 6 zákona č.303/1995 Z. z. o rozpočtových pravidlách v znení neskorších predpisov, z ktorého vyplývala povinná návratnosť týchto prostriedkov do štátneho rozpočtu. Zákon č.92/1991 Zb. o podmienkach prevodu majetku štátu na iné osoby v znení neskorších predpisov takéto ustanovenia neobsahuje a bez uzavretia osobitných zmluvných vzťahov sú výdavky podľa § 28 tohto zákona nenávratné.

Časť týkajúca sa návratnosti finančných prostriedkov nebola obsiahnutá v uzatváraných Dohodách o pristúpení k dlhu a návratnosť bola zabezpečovaná jedine u podnikoch v konkurze prihlásením realizovanej čiastky u správcu konkurznej podstaty. Vo dvoch prípadoch (ZŤS Dubnica nad Váhom, a.s. a Nový Calex Zlaté Moravce, a.s.) bola oprávnenosť pohľadávky popretá.

2. Realizácia úverov so štátnymi zárukami v roku 2001 z memorandovej položky

Tabuľka č. 2 položkovite  obsahuje splátky úverov so štátnymi zárukami, ktoré za rok 2001 boli realizované v sume 7 968,08 mil. Sk. Opätovne boli uhrádzané hlavne zostatky nesplatených úverov za podniky v konkurze (Calex Zlaté Moravce, a.s., PT Žilina, a.s., Nový Calex Zlaté Moravce, a.s.) ako aj insolventné podniky (Solivary, a.s., Prešov, Imuna, š.p., Šarišské Michaľany, Vodohospodárska výstavba, š.p., Bratislava).
Postup pri ich realizácii bol obdobný ako v roku 2000. V predstihu boli splatené úvery so štátnymi zárukami za Solivary Prešov, a.s., na ktoré bola uzatvorená protizáruka Fondu národného majetku SR pri plnení splátok zo štátneho rozpočtu SR.

	Postup na uvoľňovanie, použitie, evidovanie a zúčtovanie finančných prostriedkov získaných z privatizácie v roku 2001, ktoré sa použijú pre účely podľa bodu C.24 a C.25 uznesenia vlády SR č.805/2000 (predkladateľ materiálu MPSPM SR) už uvádza, že uzavretím dohôd o pristúpení k dlhu, nevzniká FNM SR nárok na vrátenie finančných prostriedkov. Uvedený mechanizmus nebude uplatňovaný v prípade podnikov, za ktoré sa realizovala štátna záruka a ktoré majú byť predmetom privatizácie v roku 2001 s cieľom zvýšenia hodnoty podnikov.

Špeciálne bola riešená situácia návratnosti u Vodohospodárskej výstavby, š.p., Bratislava uznesením vlády SR č.619/2001. Bod C.6. citovaného uznesenia ukladá ministrovi pôdohospodárstva a ministerke financií v spolupráci s prezidentom Prezídia Fondu národného majetku SR doriešiť právnu formu a podpísať príslušné dokumenty umožňujúce úhrady v celkovej predpokladanej sume cca 10.911.899.000,- Sk realizované za VVB, š.p. v súvislosti s úvermi so štátnou zárukou z memorandovej položky prostredníctvom Fondu národného majetku SR, považovať za nenávratné.
	Po opakovaných rokovaniach Ministerstva financií SR s Fondom národného majetku SR za účasti právnikov k uvedenej problematike, Fond národného majetku SR poskytol stanovisko, že poskytuje prostriedky v zmysle § 28 ods.3 písm. b) bod 5 zákona č.92/1991 Zb. o podmienkach prevodu majetku štátu na iné osoby v znení neskorších predpisov v súlade s rozhodnutiami vlády SR na plnenie štátnych záruk za bankové úvery a na základe konkrétnych dohôd o pristúpení k dlhu, ktoré Fond národného majetku SR uzavrie s Ministerstvom financií SR. V zmysle uvedeného zákona ako aj v zmysle uzavretých dohôd o pristúpení k dlhu nevznikol Fondu národného majetku SR právny titul na návratnosť poskytnutých finančných prostriedkov. Tento názor podporila aj spoločnosť Deloitte & Touche, s.r.o. v audítorskej správe FNM SR za rok 2001.

3. Realizácia úverov so štátnymi zárukami v roku 2002 z memorandovej položky

V termíne do 23. augusta 2002 bola realizovaná čiastka 3 841,04 mil. Sk z prostriedkov FNM SR určených na splácanie úverov so štátnou zárukou (tabuľka č.3). V roku 2002 bol realizovaný nesplatený zahraničný úver za PT Žilina, a. s. v konkurze, ktorého odklad bol riešený na úrovni ministerky financií a  prezidenta FNM SR. Uznesením vlády SR č.446/2002 bod A.3. vyčlenil prostriedky z privatizácie SPP, a.s. špeciálne na tento účel, čím bola definitívne uhradená splátka úverov so štátnou zárukou z minulých období. Taktiež bol realizovaný úver so štátnou zárukou za Imunu, š.p., Šarišské Michaľany, na majetok ktorého bol dňa 8.7.2002 vyhlásený konkurz. Ďalšie úhrady boli vykonané za podniky VVB, š.p. a Slovenské lodenice Komárno, a.s..
V súčasnosti je predložená na schválenie do Výkonného výboru Fondu národného majetku SR realizácia štátnej záruky za Vodohospodársku výstavbu, š.p. v sume 10.892.000,- EUR splatná 9. septembra 2002 a do konca roka 2002 sa predpokladá realizácia štátnej záruky za Vodohospodársku výstavbu, š.p. v sume 7.250.000,- USD splatná 15. decembra 2002.

Záver

Realizácie boli vykonané za podniky, ktoré sú v konkurze alebo za podniky, ktorých finančná situácia je dlhodobo zlá a perspektíva návratnosti finančných prostriedkov z memorandovej položky je minimálna. Po preskúmaní a vykonaní právnej analýzy pristúpenia k dlhu je možné považovať realizáciu štátnych záruk poskytovaných vládou za prevzaté bankové úvery z memorandovej položky za nenávratné. 
Vzhľadom na uvedené sa navrhuje, aby vláda potvrdila svojím uznesením, že finančné prostriedky realizované za štátne záruky z memorandovej položky v rokoch 2000-2002, uhradené Fondom národného majetku SR na základe dohôd o pristúpení k dlhu, sú nenávratné a boli realizované príslušné kroky na účtovné vysporiadanie zmeny záväzkových vzťahov.